Oznámenie Komisie Európskemu Parlamentu a Rade - Správa o pokroku reformy Komisie po uskutočnení reformy /* KOM/2005/0668 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 21.12.2005 KOM(2005) 668 v konečnom znení OZNÁMENIE KOMISIE EURÓPSKEMU PARLAMENTU A RADE SPRÁVA O POKROKU REFORMY KOMISIE PO USKUTOČNENÍ REFORMY OZNÁMENIE KOMISIE EURÓPSKEMU PARLAMENTU A RADE SPRÁVA O POKROKU REFORMY KOMISIE PO USKUTOČNENÍ REFORMY 1. ÚVOD V roku 2000 uviedla Komisia nebývalý projekt administratívnej reformy, ktorý vychádzal z predchádzajúcich modernizačných iniciatív. Počas svojho funkčného obdobia položila táto inštitúcia základy pre najradikálnejšiu transformáciu administratívy od svojho vytvorenia, zameranú na celkovú revíziu pracovných metód, systémov finančného riadenia a personálnej politiky. Opatrenia sa uskutočnili v štyroch oblastiach – „pilieroch“ reformy: vytvorenie kultúry založenej na službách a účinnosti; strategické plánovanie a programovanie; personálna politika; audit, riadenie a kontrola financií. Tieto opatrenia boli založené na piatich kľúčových zásadách: nezávislosť, spoľahlivosť, zodpovednosť, účinnosť a transparentnosť. Reforma bola navrhnutá s cieľom vybaviť Komisiu novými nástrojmi pre administratívu a riadenie, aby mohla riešiť svoju rozšírenú úlohu a uplatňovať svoje právomoci v rámci Európskej únie a prispôsobiť sa meniacemu sa medzinárodnému prostrediu. Pri reforme sa venovala pozornosť mnohým pretrvávajúcim problémom a nedostatkom Komisie, ktoré boli zdokumentované v interných a externých správach a štúdiách. Vonkajšie zainteresované strany a verejnosť vo všeobecnosti vážne spochybnili dôveryhodnosť Komisie. Pre Komisiu sa stalo povinnosťou, aby sa opätovne sústredila na svoje kľúčové aktivity a politické ciele. Na nápravu určených slabých stránok bol nevyhnutný nový pevný systém finančného riadenia, kontroly a auditu. Pola potrebná nová personálna politika, aby sa v plnej miere využili právomoci pracovníkov a zároveň bola nevyhnutná kultúra viac zameraná na služby s cieľom riešiť potreby vonkajších zainteresovaných strán a pracovníkov. Toto boli hlavné oblasti reformy, ktoré viedli k podstatnej zmene v spôsobe práce Komisie, zmenou tradičnej centralizovanej byrokracie vytvorenej na riešenie problémov a povinností v minulosti na organizáciu s riadením založeným na výkone, prispôsobenú čeliť súčasným a budúcim výzvam. S reformnými nástrojmi v ruke bude teraz Komisia napredovať, aby ich upevnila a doladila, a bude pokračovať v ich zjednodušovaní s prístupom zameraným na služby a s potrebnou flexibilitou na zlepšenie ich výkonnosti a efektivity. Táto správa, ktorá sa vzťahuje na obdobie od februára 2004 až po súčasnosť, je odpoveďou na osobitnú požiadavku Európskeho parlamentu obsiahnutú v jeho rozhodnutí o legislatívnom a pracovnom programe Komisie na rok 2005[1] na zhodnotenie stavu implementácie reformy. Komisia využíva túto príležitosť, aby zhodnotila dosiahnutý pokrok, a aby predstavila svoje návrhy na rozvoj oblastí strategického plánovania, riadenia finančných a ľudských zdrojov a pracovných metód počas svojho funkčného obdobia. 2. ZHODNOTENIE DOSIAHNUTÉHO POKROKU V období, na ktoré sa vzťahuje táto správa, sa uskutočnili všetky opatrenia súvisiace s reformou stanovené v Bielej knihe Komisie o reforme. Základným cieľom reformy bolo zavedenie novej kultúry zameranej na služby, aby sa Komisia mohla sústrediť na svoje kľúčové aktivity a politické ciele, a aby tak mohla efektívnejšie a účinnejšie uskutočňovať svoje politiky. S cieľom posilniť transparentnosť a účinnosť aktivít Komisie sa zaviedol cyklus strategického plánovania a programovania (SPP), ktorý zjednocuje proces plánovania a zostavovania rozpočtu. Tento cyklus je postavený na riadení založenom na činnostiach (ABM), ktoré predstavuje základ integrovaného systému Komisie na riadenie výkonu. Riadenie ľudských zdrojov pokročilo po prijatí nového služobného poriadku, ktorý, okrem iného, zaviedol lineárny systém služobného zaradenia navrhnutý s cieľom zvýšiť motiváciu pracovníkov a podporiť zohľadňovanie zásluh. Komisia zabezpečila stabilitu počas fázy rozširovania aj plynulý prechod na nový služobný poriadok, ktorý nadobudol účinnosť 1. mája 2004. Systém finančného riadenia sa zmodernizoval rozšírením právomocí povoľujúcich úradníkov a zvýšením ich zodpovednosti. Zavedenie systému účtovníctva založeného na časovom rozlíšení v januári 2005 bol významnou súčasťou tohto procesu modernizácie. Okrem toho boli rozvinuté vnútorné kontroly a audit s cieľom podporiť účinnosť a efektivitu využívania zdrojov Spoločenstva. Keďže tieto nástroje boli zahrnuté do každodenného riadenia oddelení Komisie, v súčasnosti Komisia vstupuje do fázy ďalšieho upevňovania. Vytvorenie kultúry založenej na službách a účinnosti Transparentnosť a reagovanie na potreby verejnosti Reforma priniesla významné zlepšenie, pokiaľ ide o transparentnosť Komisie a jej účinnosť pri komunikácii s verejnosťou. Kódex riadnej správnej praxe stanovil pravidlá zamerané na zaručenie vysoko kvalitných služieb verejnosti. Patrí sem právo každej osoby na to, aby sa jej záležitosti riešili nestranne, spravodlivo a v prijateľnom čase. Transparentnosť v práci Komisie bola rozvinutá rôznymi opatreniami, vrátane vytvorenia internetovej stránky, ktorá poskytuje informácie o strategickom plánovaní Komisie, každodenných aktivitách a dosiahnutých výsledkoch.[2] Počet žiadostí o prístup k dokumentom Komisie naďalej prudko narastal (70 %-né zvýšenie od roku 2003 do roku 2004), miera kladných odpovedí však zostala nezmenená na úrovni približne dvoch tretín. Počet návštev internetovej stránky „Transparencia a sprístupnenie dokumentov“ sa v roku 2004 v porovnaní s predchádzajúcim rokom strojnásobil. Komisia prijala 30. januára 2004 správu o implementácii zásad nariadenia o prístupe verejnosti k dokumentom.[3] Táto správa v závere potvrdila , že ciele nariadenia boli splnené. Správa vecí verejných a lepšia právna úprava Administratívna reforma prispela k cieľu zlepšiť európsku správu vecí verejných. Predovšetkým zmeny navrhnuté v akčnom pláne Komisie pre lepšiu právnu úpravu z júna 2002, t. j. stanovenie zásad a minimálnych štandardov pre konzultácie s verejnosťou, a usmernenia na získavanie a využívanie poradenstva odborníkov sa teraz doladili a postupne sa zavádzajú do pracovných metód Komisie.[4] Napríklad s využitím internetovej stránky „ Váš hlas v Európe “[5] sa môžu členovia verejnosti zúčastňovať na interaktívnej tvorbe politiky tým, že prispievajú k diskusiám o naliehavých otázkach politiky a reagujú na konzultácie s verejnosťou. Navyše Komisia pod Prodiho vedením zaviedla opatrenia na zlepšenie riadenia konaní o porušení z dôvodu nedodržania práva Spoločenstva. Tieto opatrenia na druhej strane pomôžu Komisii splniť si záväzky v rámci medziinštitucionálnej dohody o „lepšom zákonodarstve“, ktorá bola podpísaná v decembri 2003. Komisia pod Barrosovým vedením, s cieľom zabezpečiť, aby jej návrhy zodpovedali najvyšším štandardom kvality a boli vypracované na základe dôkladnej analýzy ich potenciálnych účinkov, položila obnovený dôraz na hodnotenie vplyvu významných legislatívnych návrhov a návrhov definujúcich príslušnú politiku vo výročnom pracovnom programe Komisie, najmä pokiaľ ide o hodnotenie kľúčových hospodárskych vplyvov. Kvalita návrhov (a takisto rýchlosť, akou môžu byť schválené Radou a Európskym parlamentom) sa pomocou hodnotenia vplyvu a konzultácií s verejnosťou viac posilní.[6] Plnenie úloh stanovených v pracovnom programe sa podstatne zlepšilo z 50 % na začiatku činnosti predchádzajúcej Komisie na 70 % v roku 2004. Na rok 2005 plánuje Komisia implementovať 90 % svojho pracovného programu. Prehodnotený prístup k hodnoteniu vplyvu bol stanovený v pracovnom dokumente útvarov Komisie Hodnotenie vplyvu : Ďalšie kroky na podporu konkurencieschopnosti a trvalo udržateľného rozvoja [7] z októbra 2004 a neskôr, v marci 2005 v konsolidovanom oznámení Lepšia právna úprava pre rast a zamestnanosť v Európskej únii .[8] Interné usmernenia Komisie na hodnotenie vplyvu Komisia takisto prehodnotila a schválila v júni 2005,[9] pričom zaviedla jasnejšie usmernenia, ako napr. zohľadňovať zásadu subsidiarity a proporcionality a tiež ako hodnotiť vplyv na hospodárstvo a konkurencieschopnosť. Usmernenia takisto zdôrazňujú potrebu preskúmať škálu politických možností s cieľom zlepšiť podmienky nielen pre podniky ale aj pre jednotlivcov. Na základe oznámenia z marca o lepšej právnej úprave pre rast a zamestnanosť Komisia v septembri predstavila výsledky skríningu návrhov v legislatívnom procese a oznámila svoje rozhodnutie stiahnuť 68 z nich. V októbri 2005 predstavila Komisia novú fázu svojho programu na zjednodušenie právnych predpisov založeného na výsledkoch konzultácií so zainteresovanými stranami a na užšom sektorovom prístupe. Online konzultácie s verejnosťou sa zaviedli 1. júna 2005. Osobitné výzvy boli adresované členským štátom a kľúčovým zainteresovaným stranám, aby k tejto iniciatíve prispeli návrhmi na zjednodušenie s cieľom zlepšiť podnikateľské prostredie a konkurencieschopnosť. Po prezentácii pracovného dokumentu útvarov Komisie v marci 2005 o administratívnych nákladoch a pilotnej fáze v mesiacoch apríl–september 2005 Komisia vyjadrila svoje stanovisko k spoločnej metodike merania administratívnej záťaže, ktorú majú uplatňovať inštitúcie EÚ a členské štáty pri hodnotení vplyvu legislatívnych iniciatív EÚ. Zjednodušovanie postupov a pracovných metód Zjednodušovanie postupov a pracovných metód je neustále prebiehajúcou činnosťou v rámci reformy a bolo rozvinuté nad rámec navrhovaných opatrení v bielej knihe. Dočasný akčný plán[10] bol úspešne ukončený, vrátane aktivít na zjednodušenie procesu rozhodovania. Významná celková revízia Príručky prevádzkových postupov Komisie bola ukončená v roku 2003. Celý príslušný súbor dokumentov týkajúcich sa zjednodušenia majú pracovníci Komisie k dispozícii na internej internetovej stránke, ktorá je takisto nástrojom na získavanie spätnej väzby a návrhov zo strany pracovníkov. V súlade s akčným plánom Únie e-Európa bol v roku 2001 zavedený akčný plán e-Komisia s cieľom zmodernizovať vnútorné administratívne postupy Komisie, zlepšiť komunikáciu medzi Komisiou a jej vonkajšími partnermi a rozvíjať služby, ktoré Komisia poskytuje verejnosti a podnikom. Zaviedlo sa už niekoľko iniciatív na implementáciu najviac presadzovaných rozhodnutí uskutočnených na základe online konzultácií v oblasti ľudských zdrojov a a finančnej kontroly. Politika správy dokumentov Komisie prechádza reformou podľa významnej iniciatívy s názvom e-DOMEC.[11] Digitálne technológie umožňujú Komisii účinnejšiu výmenu informácií a radikálne menia spôsob, akým Komisia komunikuje s rôznymi skupinami občianskej spoločnosti a so svojimi partnerskými inštitúciami. V októbri 2004 Komisia ukončila akčný plán e-Komisia memorandami o novej IT správe vecí verejných a interoperabilite. Pracovné metódy členov Komisie V decembri 2004 schválili členovia Komisie niekoľko nových vnútorných pracovných metód zacielených na zlepšenie koordinácie a prípravy práce Komisie[12]. Nástroje zahŕňajú intenzívnejšie vytváranie skupín komisárov na účely vnútornej koordinácie. Nové pracovné metódy sa odrazili v prehodnotených vnútorných pravidlách Komisie. Externalizácia a administratívne úrady Komisie V súvislosti s Bielou knihou o reforme Komisia rozvinula politiku externalizácie vykonávania úloh, v rámci určitých programov, pomocou výkonných agentúr. Cieľom je zamerať personálne zdroje Komisie na kľúčové úlohy tejto inštitúcie a účinnejším spôsobom dosiahnuť ciele programov Spoločenstva. Boli zriadené tri výkonné agentúry, ktoré by mali byť plne funkčné koncom roku 2005, príp. začiatkom roku 2006.[13] Prípravy na zriadenie ďalších dvoch výkonných agentúr sú v pokročilom štádiu.[14] V roku 2004 ukončili tri administratívne úrady (PMO, OIB a OIL) druhý rok svojho fungovania a prešli z fázy transformácie do fázy upevňovania. Ich správne rady považujú hlavné dôvody ich vzniku za stále platné. Úrady boli pri vykonávaní plánov riadenia úspešné; použitie ukazovateľov výkonu v roku 2005 umožní poskytnúť väčšmi opodstatnené hodnotenie ich fungovania. Pre osobitné oblasti je potrebné podrobnejšie objasnenie právomocí medzi úradmi a GR ADMIN. Strategické plánovanie a programovanie Podobne ako iné systémy riadenia výkonu cyklus strategického plánovania a programovania Komisie (SPP) sa začína stanovením stratégie a vysokými cieľmi, ktoré sú zamerané na vyčleňovanie zdrojov a operačné plánovanie, po ktorých nasleduje fáza implementácie a monitorovania, dodatočné správy a neustále zlepšovanie, ktoré sa zabezpečuje hodnotením a auditom. Cyklus SPP umiestnil priority politiky do centra rozhodovacieho procesu, vrátane vyčleňovania zdrojov. Zatiaľ čo ročná politická stratégia (APS) definuje priority politiky a potreby týkajúce sa príslušných zdrojov, v predbežnom návrhu rozpočtu sa uvádza podrobnejšia požiadavka pre zdroje na základe informácie o výkonnosti podľa jednotlivých aktivít. Nástroje ABM sú zahrnuté v pracovných metódach Komisie a používajú sa na komunikáciu s ďalšími inštitúciami. Úlohou riadiacich pracovníkov je zameriavať sa na dosahovanie prioritných cieľov, na stanovenie súvisiacich aktivít a na monitorovanie a predkladanie správ o dosiahnutých výkonoch. Treba však vynaložiť viac úsilia na zvýšenie vplyvu nástrojov na politiku, vrátane systematickejšieho používania informácií o výkonnosti (ciele merané pomocou ukazovateľov) s cieľom zlepšiť každodenné riadenie aktivít. Väčšia politická angažovanosť v tejto oblasti by Komisii umožnila vo väčšej miere využívať systém riadenia výkonu. Začiatkom jesene 2004 rozpočtový orgán poskytol Komisii spätnú väzbu týkajúcu sa informácií o výkonnosti , ktorá sa použila na podloženie predbežného návrhu rozpočtu v správe predsedníctva Rady[15] a v pracovnom dokumente Európskeho parlamentu.[16] Napriek úsiliu Komisie zohľadňovať odporúčania, používanie informácií o výkonnosti rozpočtovým orgánom je naďalej obmedzené, čo viedlo k obmedzenému vplyvu reformy na samotný rozpočtový postup. Súhrnná správa za rok 2004 [17] prijatá v júni 2005 umožnila Komisii zhodnotiť vnútorné riadenie svojich oddelení. Napriek tomu, že príslušné informácie sú v zásade dostupné vo výročných správach o činnosti, v dodatočných hodnoteniach a v ďalších povinných správach, vonkajšie predkladanie správ o výsledkoch politiky sa zlepší s cieľom umožniť čitateľom získať prehľad o dosiahnutých výsledkoch v prioritných iniciatívach. Strategické ciele na roky 2005 – 2009 V januári 2005 Komisia predstavila svoje strategické ciele na roky 2005 – 2009 [18] a pracovný program na rok 2005 .[19] V krátkosti, strategické ciele sú zamerané na prosperitu, ktorá je osobitne dôležitá, vzhľadom na to, že je prepojená s agendou pre „rast a zamestnanosť“ Lisabonskej stratégie, solidaritu v rozšírenej Únii a bezpečnosť, ako aj na projekciu týchto cieľov mimo Únie. Pri prezentácii viacročných strategických cieľov a pracovného programu predseda Barroso vyjadril snahu súčasnej Komisie pracovať v ešte užšej spolupráci s Parlamentom a Radou s cieľom dosahovať spoločné ciele. Táto snaha neskôr viedla k prehodnoteniu rámcovej dohody medzi Komisiou a Parlamentom, pričom sa zdôraznil pravidelný obojstranný dialóg na najvyššej úrovni. Predseda Barroso takisto položil nový dôraz na komunikáciu, počúvanie občanov a prácu pre nich a s nimi. Personálna politika Nový služobný poriadok, najnovší významný legislatívny prvok reformy, bol formálne prijatý 22. marca 2004 a nadobudol účinnosť 1. mája 2004. Táto udalosť bola ukončením dlhodobej a namáhavej „fázy celkovej revízie“, počas ktorej sa zaviedol nevyhnutný regulačný rámec vnútornej reformy. Služobný poriadok bol doplnený prijatím vykonávacích pravidiel týkajúcich sa osobnej zodpovednosti pracovníkov, profesionálnej nespôsobilosti a zmluvných a dočasných pracovníkov. Postupné ukončenie zamestnávania pomocných pracovníkov sa začalo v roku 2004 a v júni 2005 vypísalo EPSO výberové konanie na zmluvných pracovníkov, ktorí budú zaradení do databázy. Okrem toho na základe ukončenia „jednorázovej“ schémy na ukončenie služby (dégagement) a ukončenia príprav na rozšírenie sa uskutočnilo premiestnenie zamestnancov s cieľom priradiť ľudské zdroje na tie oddelenia, ktoré ich najviac potrebujú. Rok 2005 priniesol ukončenie tretieho neobmedzeného uplatňovania nového systému hodnotenia pracovníkov. Keďže tento systém naďalej zostáva citlivou otázkou pre pracovníkov, v marci 2004 bolo zavedené dôkladné vonkajšie hodnotenie systému. Toto hodnotenie sa uskutočnilo s cieľom zlepšiť najmä prepojenie medzi zásluhami a povyšovaním a diferenciáciou postupu v kariére a takisto s cieľom venovať sa otázkam transparentnosti. Usmernenia pre mobilitu viedli k zlepšeniu spôsobu, akým sa mobilita riadi v Komisii a akým sa rozširujú osvedčené postupy s cieľom zaviesť systém riadenia kariéry, pomocou ktorého môže Komisia zabezpečiť, že „správna osoba je na správnej pracovnej pozícii v správnom čase“, a tak dosiahnuť účinnosť a efektivitu. Aj keď celkovo boli skúsenosti s mobilitou pozitívne, niektoré nepriaznivé účinky povinnej mobility týkajúcej sa citlivých pracovných miest, ako napr. strata odbornosti alebo inštitucionálnych vedomostí, sa zaznamenali a treba ich riešiť. Odborná príprava aj naďalej zohrávala kľúčovú úlohu v politike ľudských zdrojov Komisie. Celkovo priemerný počet dní odbornej prípravy v roku 2004 predstavoval na jedného úradníka 9,1, čo predstavuje značné zvýšenie od roku 2001, kedy bol tento počet 6,9. Celkový rozpočet na odbornú prípravu, ktorý v rokoch 2002 a 2003 neprestajne narastal po značnom náraste o 63,6 % v roku 2001, sa v roku 2004 ešte zvýšil o 37 %. Založenie Európskej školy verejnej správy v januári 2005 by malo väčšmi posilniť odbornú prípravu v inštitúciách. Na základe hodnotenia odbornej prípravy a rozvoja riadiacich pracovníkov v Komisii boli vyvodené závery, že odborná príprava riadiacich pracovníkov, ako ju zabezpečuje Centrálne oddelenie Komisie pre odbornú prípravu, je komplexná a vysoko hodnotená zo strany účastníkov odbornej prípravy. Do konca roku 2004 približne 800 riadiacich pracovníkov ukončilo program odbornej prípravy pre stredný manažment. Nadväzujúci program bol rozvinutý a zavedený koncom roku 2004 a bol zameraný na funkčné vzdelávanie sa. V roku 2004 sa začala práca na rozvoji programu pre vyšší manažment a programu vedenia pre vyšších riadiacich pracovníkov. V rokoch 2004 a 2005 Komisia prijala tri oznámenia súvisiace s náborom pracovníkov z nových členských štátov na všetkých úrovniach.[20] Bola v nich upresnená metodika a postupy, ktoré sa majú uplatňovať pri nábore vyšších riadiacich pracovníkov, a určené všeobecné zásady, ktoré sa majú uplatňovať počas obdobia transformácie. Okrem toho v nich boli stanovené celkové ciele a ciele pre nábor stredného manažmentu pre jednotlivé oddelenia Komisie na roky 2004 a 2005. Zatiaľ čo ciele stanovené pre pracovníkov boli v podstate dosiahnuté, nábor riadiacich pracovníkov, najmä stredného manažmentu, sprevádzalo oneskorenie, a preto sa tento nábor dôkladne monitoruje. Komisia prijala Štvrtý akčný program pre rovnaké príležitostí pre ženy a mužov v Komisii , ktorý je zameraný na podporu politiky Komisie pre rovnosť medzi ženami a mužmi a takisto navrhuje niekoľko opatrení, ktoré vychádzajú z kľúčových zistení v rámci vonkajšieho hodnotenia ukončeného koncom roku 2003. Tieto aktivity prispeli k splneniu cieľov Komisie pre nábor žien a ich menovanie do funkcií plánované na rok 2005. Audit, riadenie a kontrola financií Hlavné iniciatívy vo vnútornej kontrole Vo výročných správach o činnosti (AAR) oddelení Komisie za rok 2004 bol prezentovaný celkovo uspokojivý obraz situácie v riadení a kontrole. „Výhrady“[21] zahrnuté v správach o činnosti poukazujú na to, že väčšina hlavných problémov sa opätovne vracia a že sa riešia v strednodobom časovom rámci. Súhrnná správa za rok 2004[22], ktorú Komisia prijala v júni 2005, zhodnotila túto situáciu a určila aktivity na rozšírenie spoľahlivosti, monitorovacích kapacít a zodpovednosti Komisie, ako napr. „orientačný plán integrovaného rámca kontroly“ a metodiku riadenia rizika používanú v celej Komisii (pozri ďalej v texte). Následne po udalostiach v súvislosti s Eurostatom sa Kódexom správania komisárov[23] zaviedla klauzula, ktorá je stále platná, že všetci komisári budú najmenej každých šesť mesiacov informovaní o ťažkostiach a rizikách súvisiacich s finančným riadením, o efektivite vnútorných kontrol a auditu a o otázkach, ktoré nastolia kontrolné orgány a orgán udeľujúci absolutórium. Pokiaľ ide o rok 2004, pozornosť sa preniesla z hodnotenia súladu s nariadeniami a postupmi na analýzu efektivity vnútornej kontroly[24] so zreteľom na hlavné ciele kontroly. Rovnako sa organizovali školenia s cieľom zlepšiť zodpovednosť za vnútornú kontrolu ako aj za riadenie rizika. Pokiaľ ide o riadenie rizika, v roku 2004 sa zaznamenali prvé kroky smerom k spoločnému prístupu pre celú Komisiu. Pre sedem oddelení Komisie bol predložený návrh pilotného rámca, ktorý by mal byť základom pre hodnotenie ich hlavných rizík a definovanie súvisiacich akčných plánov, a zároveň by mal byť návrhom ich ročného plánu riadenia na rok 2005. Spoločný riadiaci výbor pre jednotlivé útvary odvtedy pokračoval v rozvoji spoločného prístupu, ktorý Komisia prijala v októbri 2005. Na základe súhrnu výročných správ o činnosti 2002 bola vytvorená nová sieť dodatočnej kontroly s cieľom definovať usmernenia a zavádzať osvedčené postupy v oddeleniach Komisie.[25] Jedným z jej cieľov je odsúhlasiť spoločnú terminológiu a typológiu chýb. Ako sa uvádza v celkovom pozitívnom hodnotení hodnotiaceho rámca Komisie Dvorom audítorov zo septembra 2005, oddelenia Komisie pokračovali v rozširovaní a zlepšovaní svojich hodnotiacich aktivít a v čoraz väčšej miere sa venovali aktivitám mimo tradičnej oblasti výdavkových programov (napr. politiky a horizontálne témy). Výrazný pokrok sa dosiahol v oblasti predbežného hodnotenia, najmä v tých oblastiach, v ktorých sa hodnotenia tohto druhu kombinovali s hodnotením vplyvu. Na centrálnej úrovni sa rastúca pozornosť venovala tvorbe dokumentov poskytujúcich podstatne zhrnuté informácie o hlavných predmetných otázkach hodnotenia, aby sa podporil vyšší stupeň používania hodnotiacich údajov. V roku 2005 Komisia prijala orientačný plán integrovaného rámca vnútornej kontroly[26] a návrh súvisiacej správy o hodnotení nedostatkov[27] medzi rámcom vnútorných kontrol v Komisii a zásadami kontroly stanovenými v návrhu Dvora audítorov pre rámec vnútornej kontroly Spoločenstva (stanovisko č. 2/2004). Cieľom týchto dokumentov je po prvé pripraviť pôdu pre jasnejšie opatrenia pre zodpovednosť a väčšiu vierohodnosť pri plnení rozpočtu Spoločenstva; a po druhé jasnejšie ukázať orgánu udeľujúcemu absolutórium a Európskemu dvoru audítorov riadne fungovanie týchto procesov v súvislosti s jeho výročným vyhlásením o vierohodnosti (DAS), pokiaľ ide o zákonnosť a správnosť základných transakcií. Toto si bude vyžadovať aktívnu účasť členských štátov, pokiaľ ide o spoločné riadenie. Hlavné iniciatívy vo finančnom riadení a účtovníctve V roku 2004 sa uskutočnili prípravy na prechod na systém účtovníctva založeného na časovom rozlíšení od 1. januára 2005. Nový systém účtovníctva zodpovedá medzinárodným normám pre účtovníctvo vo verejnom sektore, ktoré vypracovala Medzinárodná federácia účtovníkov (IFAC), a mohol by Komisii pomôcť, aby sa stala vedúcou inštitúciou v tejto oblasti. Vyžiadalo si to veľké úsilie v rámci celej Komisie, konkrétne v súvislosti s informačnými systémami a školeniami a evidovaním právnych subjektov, faktúr, investičného majetku, prefinancovania a ručenia pre súčasné a staré zmluvy. Napriek rozličným praktickým problémom, ktoré sa stále riešia, od modernizácie systému účtovníctva a s tým súvisiaceho rozvoja sa očakávajú početné výhody. Patrí medzi ne schopnosť monitorovať koncentráciu financií Spoločenstva pri definovaných zmluvných stranách, určiť vystavenie sa rizikám spojeným s ručením, kontrolovať prefinancovanie a lepšie monitorovať splátkové termíny, a vystavovať spoľahlivejšie finančné výkazy. Pri rozvoji projektu sa veľká pozornosť venovala takisto bezpečnosti údajov a pravidlám prístupu. Jednou z najväčších výhod bude dostupnosť, od roku 2005, účtovných údajov v integrovanom systéme, konkrétne údajov o aktívach a pasívach. Spoločne tieto aktivity predstavujú významný krok vpred za účelom riešenia obáv, ktoré už niekoľko rokov prichádzajú zo strany Európskeho dvora audítorov. Dňa 3. mája 2005 Komisia prijala návrh na revíziu nariadenia o rozpočtových pravidlách. Tento návrh je zameraný najmä na dôkladnejšie objasnenie spôsobov riadenia a vyváženosť medzi nákladmi na hodnotenie a jeho prínosmi. Zdôrazňuje sa v ňom právomoc povoľujúcich úradníkov nariadiť príslušné vnútorné kontroly, ktoré odrážajú riziká spojené hlavne s obstarávaním alebo grantmi. V návrhu sa takisto stanovuje, že účtovník podpisuje účty a tým potvrdzuje, že boli vyhotovené v súlade s ustanoveniami o vykazovaní účtov a účtovnými zásadami, pravidlami a metódami. Prvú zmenu a doplnenie k vykonávacím pravidlám nariadenia o rozpočtových pravidlách prijala Komisia v júli 2005.[28] Stanovuje sa nimi predovšetkým transponovanie novej smernice o verejnom obstarávaní a príprava prvých riešení v súvislosti s otázkami riadenia kladenými zo strany finančných oddelení pre zmluvy a granty s nízkou hodnotou. Venuje sa takisto záverom o paušálnych čiastkach, ktoré sa vyvodili na základe súhrnu výročných správ o činnosti v roku 2002. Stará sa tak o lepšiu vyváženosť medzi nákladmi na kontroly a ich prínosmi. Hlavné iniciatívy v oblasti vnútorného auditu V roku 2004 útvar vnútorného auditu (IAS) ukončil sériu hĺbkových auditov, hodnotení rizika a sekundárnych revízií na oddeleniach Komisie ako reakciu na osobitnú akciu Bielej knihy o reforme. Okrem okamžitého cieľa poskytnúť týmto oddeleniam nezávislé hodnotenia na základe auditu a poskytnúť samotnej Komisii prvú prehľadnú spätnú väzbu od začiatku reformy, tieto audity poskytli IASu potrebný základ na rozvíjanie svojho vlastného programu auditu rizík, v súlade s profesionálnymi štandardmi a postupmi. IAS zaznamenal zlepšenú implementáciu štandardov vnútornej kontroly, spoľahlivejšie finančné obehy ako výsledok implementácie nového nariadenia o rozpočtových pravidlách, lepšie nástroje na plánovanie a monitorovanie výkonu (ABM) a zavedenie moderného účtovníctva založeného na medzinárodných normách pre účtovníctvo. IAS takisto poukázal na potrebu venovať väčšiu pozornosť efektivite implementácie štandardov vnútornej kontroly a ročných plánov riadenia (AMP), potrebe zaviesť riadenie rizika v celej Komisii a zlepšiť kontroly, dohľad nad uplatňovaním vnútorných postupov a finančného riadenia a monitorovanie ich uplatňovania. Nový Výbor pre pokrok v audite, ktorému predsedá podpredseda Kallas, začal pracovať koncom roku 2004. Jeho rozsah pôsobnosti sa rozšíril aj na skúmanie práce oddelení vnútorného auditu (Oddelenie vnútorného auditu – IAC). Výbor pre pokrok v audite sa bude takisto zaoberať otázkami týkajúcimi sa udeľovania absolutória. V správe o pokroku reformy z januára 2004 žiadala Komisia IAS, aby dvakrát ročne predkladal správy o kľúčových zisteniach pri auditoch IAC. Doposiaľ boli vypracované dve takéto správy, ktoré upriamili pozornosť Komisie na niekoľko kľúčových rizikových oblastí na oddeleniach Komisie a medzi nimi. Pracovné partnerstvo medzi IAS a oddeleniami vnútorného auditu na oddeleniach Komisie sa v značnej miere zlepšilo. Vnútorný audítor stojí v čele siete vnútorných audítorov Komisie, čím sa uľahčuje výmena informácií, vrátane programovania auditov, a napomáha sa úsiliu zharmonizovať metodiku a formáty predkladania správ. Zjednodušili sa opatrenia na hodnotenie kvality oddelení vnútorného auditu a požiadavky na predkladanie správ IAS. IAS a IAC v súčasnosti uplatňujú spoločné minimálne štandardy pre predkladanie správ o audite, najmä pre hodnotenie zistení auditu/odporúčaní. 3. BUDÚCI VÝVOJ POLITIKY Zjednodušovanie postupov a pracovných metód je pre súčasnú Komisiu prierezovým cieľom. V tomto sa odráža skutočnosť, ako celá organizácia spoločne vníma potrebu reforiem a potrebu väčšej precíznosti v oblastiach, akou je finančné riadenie, ale aj to, že niektoré zavedené opatrenia by sa teraz mohli na základe skúseností zamerať na dosiahnutie väčšej produktivity, ktorá by sa mohla využiť na kľúčové úlohy, akými sú príprava a implementácia politík, ktoré slúžia európskej verejnosti. Komisia zaradila komunikáciu medzi svoje strategické ciele. V júli 2005 prijala „Akčný plán na zlepšenie komunikácie Komisie s Európou“ s cieľom sústrediť sa na zabezpečenie jasného, zrozumiteľného a aktuálneho podávania informácií verejnosti. Nedávno uvedený „Plán D: demokracia, dialóg, diskusia“ , ktorým sa určujú základy vážnej diskusie o budúcnosti Európy, je príkladom snahy Komisie o zabezpečenie lepšej komunikácie. Bolo určených niekoľko oblastí pre ďalší vývoj procesu strategického plánovania v Komisii, čím sa zefektívni zlepšovanie transparentnosti, výkonnosti a vyčleňovania zdrojov, a zabezpečí sa dosiahnutie politických priorít. Pokiaľ ide o riadenie ľudských zdrojov, cieľom je väčšmi včleniť, upevniť a doladiť služobný poriadok a ďalšie opatrenia reformy a zabezpečiť ďalšie rozvíjanie kultúry zameranej na služby. Cieľom zjednodušovania je zvýšiť účinnosť a spokojnosť zamestnancov väčším sústredením sa na klientov a riešením ich potrieb a takisto, tam, kde je to možné, prijatím flexibilnejšieho prístupu. Okrem toho sa príjmu opatrenia na zvýšenie transparentnosti a zlepšenie komunikácie a dialógu medzi pracovníkmi a administratívou, čím sa zabezpečí, že politiky ľudských zdrojov a ich zásada budú jasne pochopené. Cieľom Komisie je dosiahnutie výsledkov v súvislosti s jej politickými cieľmi a prioritami a zároveň posilnenie jej istôt, pokiaľ ide o zdravé finančné riadenie a zákonnosť a správnosť základných transakcií. Znamená to vhodné riadenie sprievodných rizík v ktorejkoľvek politickej organizácii a vybudovanie integrovaného rámca vnútornej kontroly spolu s členskými štátmi, ktoré riadia približne 80 % rozpočtu Spoločenstva. Vplyv jej politík by sa mal takisto jasne zhodnotiť a predkladanie správ o jej aktivitách a finančných údajoch by malo byť transparentné a presné. Toto všetko sa uľahčí pomocou zjednodušených a jasnejších pravidiel, najmä na základe nariadenia o rozpočtových pravidlách, a lepšej vyváženosti medzi nákladmi na kontrolu a jej prínosmi. Vytvorenie kultúry založenej na službách a účinnosti Transparentnosť a reagovanie na potreby verejnosti V súlade so záväzkom, ktorý Komisia prijala vo svojom oznámení o strategických cieľoch na roky 2005 – 2009, a ako logický doplnok k Plánu D: demokracia, dialóg a diskusia , sa Komisia v novembri 2005 rozhodla uviesť európsku iniciatívu týkajúcu sa transparentnosti. Základným cieľom tohto návrhu je zvýšiť dôveru verejnosti vo vzťahu k európskym inštitúciám a zvýšiť ich zodpovednosť a vnímavosť voči kritickému pohľadu verejnosti. Predpokladá sa v ňom uverejnenie zelenej knihy začiatkom roku 2006, ktorou sa otvorí verejná diskusia o tom, ako zlepšiť transparentnosť pri využívaní financií Spoločenstva, konzultácie s občianskou spoločnosťou a úlohu záujmových skupín v rozhodovacom procese. Komisia bude pokračovať v aktivitách na zlepšenie svojej vlastnej transparentnosti vo vzťahu k európskym občanom, vrátane opatrení na uľahčenie prístupu k informáciám pomocou moderných informačných a komunikačných nástrojov. V tejto súvislosti sa takisto prehodnotí nariadenie o prístupe verejnosti k dokumentom. Správa vecí verejných a lepšia právna úprava Práca Komisie zameraná na lepšiu právnu úpravu a zjednodušenie právnych predpisov bude pokračovať a zintenzívni sa. V oblasti hodnotenia vplyvu bude pokračovať práca na monitorovaní a rozvíjanú prístupu, berúc do úvahy názory používateľov a zainteresovaných strán. Vonkajšie a podrobné hodnotenie systému Komisie na hodnotenie vplyvu sa začne začiatkom roku 2006. Pomôže pri určovaní silných a slabých stránok celkového prístupu. Takisto sa zostavuje sieť externých odborníkov, ktorí poskytnú vstupné informácie o metodike hodnotenia vplyvu. Komisia naďalej zdôrazňuje Rade a Európskemu parlamentu (na základe medziinštitucionálnej dohody o lepšom zákonodarstve) a členským štátom naliehavú potrebu významného a rýchleho pokroku v zjednodušovaní a zlepšovaní regulačného prostredia. Jej nový prístup k zjednodušovaniu právnych predpisov stanovuje otvorený program na nasledujúce tri roky. Program zahŕňa dôkladne zamerané hodnotenie právnych predpisov v niekoľkých sektoroch. V tejto súvislosti Komisia ukončí akciu, ktorá je reakciou na 15 priorít Rady pre zjednodušovanie, ktoré boli schválené na zasadaní Rady pre konkurencieschopnosť v novembri 2004. Zjednodušovanie postupov a pracovných metód Aktivity na zjednodušenie finančného riadenia a administratívnych postupov pomocou zamerania sa na otázky z pohľadu používateľa už prebiehajú. Medzi ďalšie oblasti, v ktorých by sa mohlo pokračovať v zjednodušovaní, patrí audit a kontrola. Od centrálnych a podporných útvarov sa bude očakávať, že zahrnú zjednodušovanie medzi svoje bežné aktivity ako ich neoddeliteľnú súčasť („presadzovanie“), a že sa budú viac zameriavať na vplyvy a administratívnu záťaž nových alebo zmenených postupov a pracovných metód na oddeleniach Komisie analogicky s uplatňovaním agendy pre lepšiu právnu úpravu Komisiou. V tomto smere by sa mohli pripraviť vhodné metódy hodnotenia vplyvu pre vnútorné postupy. Prieskumy o názoroch pracovníkov a elektronické konzultácie na intranete budú dôležitými zdrojmi informácií, na ktorých by sa mohli zakladať nápravné opatrenia. Komisia nedávno prijala oznámenie[29] o tom, ako e-Komisia prispeje k modernizácii pracovných metód Komisie a k zlepšeniu služieb poskytovaných pracovníkom, vnútroštátnym správam, partnerom, podnikom a občanom, a ako takým spôsobom obnoví svoj záväzok k e-Komisii a svoj zámer využívať technológiu na uľahčovanie účinnosti a transparentnosti. Toto je súčasťou vlastného príspevku Komisie k elektronickej verejnej správe (v rámci rozsiahlejších cieľov pri vytváraní znalostnej spoločnosti, ktorá stimuluje rast a zamestnanosť. Cieľom budúcich aktivít e-Komisie bude, inter alia , rozvíjať úroveň politiky a administratívnych služieb elektronicky dostupných užívateľom v Komisii aj mimo nej, implementovať interoperabilné informačné systémy, ktoré zlepšia efektivitu a znížia duplicitu, a zvýšiť úroveň bezpečnosti IT. Externalizácia a administratívne úrady Komisie Vo svojom prvom oznámení o finančných výhľadoch na roky 2007 – 2013 Komisia zdôraznila potrebu sústrediť svoje aktivity na rozvíjanie a monitorovanie politík podľa zmluvy. Určila „zásady administratívnej správy a riadenia“ (menej priameho riadenia, lepšia kontrola plnenia záväzkov a väčšia efektívnosť nákladov) ako aj oblasti, v ktorých by sa mohlo uvažovať o prenesení programového riadenia na výkonnú agentúru. Niektoré oddelenia Komisie v súčasnosti uvažujú o outsourcingu s využitím takýchto výkonných agentúr. Keďže žiadna výkonná agentúra ešte nie je úplne funkčná, až neskôr sa uvidí, či je toto riešenie najviac finančne efektívne. Komisia pripraví počiatočné posúdenie situácie vo svojej súhrnnej správe za rok 2005. Po troch rokoch fungovania sa výkonné agentúry posúdia prostredníctvom vonkajšieho hodnotenia. Možnosti externalizácie sa budú zvažovať len v prípadoch, kde sa bude môcť jednoznačne stanoviť efektívnosť nákladov a kde sa budú môcť postačujúcim spôsobom riešiť otázky správy a riadenia a kontroly. Okrem toho výsledky hodnotenia fungujúcich úradov, ktoré sa začalo v októbri 2005, sa použijú na zavedenie opatrení na zlepšenie ich fungovania, v potrebných prípadoch na určenie právomocí a na posúdenie možností ďalšieho rozvoja ich medziinštitucionálnej dimenzie. Strategické plánovanie a programovanie Hlavné body týkajúce sa cyklu SPP možno zhrnúť takto: Rozvíjať viacročnú perspektívu strategického plánovania Mala by sa zdôrazniť viacročná dimenzia cyklu strategického plánovania. Ročná politická stratégia (APS) bude umiestnená do viacročnej perspektívy. Počas príprav na APS sa úspechy dosiahnuté v minulosti zhodnotia v porovnaní s viacročnými cieľmi. Orientačná diskusia členov Komisie – ústredných predstaviteľov politického vedenia počas cyklu – o APS sa väčšmi posilní zvýšenou koordináciou medzi oddeleniami Komisie a ich príspevkami pred diskusiou a zameraním diskusie na hlavné možnosti politiky. Viesť kultúru stanovovania cieľov Komisia zvýši svoje úsilie zlepšovať kvalitu, relevantnosť a definovanie cieľov a ukazovateľov a rozvíjať stanovovanie viacročných cieľov. Potreba plniť prioritné ciele a predkladať správy o výkone sa bude v administratívnej kultúre viac upevňovať. Osobitná pozornosť sa bude venovať problémom, s ktorými sa stretávajú oddelenia Komisie pri rozvíjaní ukazovateľov, ktoré sú významné pre širokú verejnosť, a zvyšovaniu ich zodpovednosti z pohľadu top manažmentu a samotnej Komisie. Zlepšovať proces vyčleňovania zdrojov Informačná základňa a rozhodovací proces pre vyčleňovanie zdrojov sa za posledné roky vo veľkej miere zlepšili a sú prepojené s rozpočtovým cyklom. Najnovšia orientácia na prehodnotenie objektívnych kritérií a ukazovateľov na hodnotenie potrebných zdrojov, pracovnej náplne a výkonu však prispeje k ďalšiemu skvalitneniu tohto procesu. Navyše oddeleniam môžu byť dočasne pridelené určité rezervné pracovné miesta s cieľom lepšie si uvedomiť priority Komisie pred ich premiestnením do inej prioritnej oblasti po dosiahnutí očakávaných cieľov. Informácie o výkonnosti by sa preto mali stať dôležitým prvkom pri príprave predbežného návrhu rozpočtu a pri následnom rozpočtovom postupe. Posilňovať predkladanie správ a oznamovanie výsledkov politiky Sprostredkovanie informácií o prínosoch akcie EÚ občanom a ďalším zainteresovaných stranám je kľúčovou prioritou Komisie, na základe ktorej sa musí zabezpečiť systematickejšie využívanie kvantitatívnych a kvalitatívnych informácií o výkonnosti, aby sa posilnila jej schopnosť efektívne komunikovať. Toto zahŕňa definovanie relevantných a zrozumiteľných cieľov a ukazovateľov. V súvislosti s cyklom SPP sa bude od oddelení Komisie požadovať, aby v zrozumiteľnom politickom jazyku definovali hlavné ciele pre každú oblasť politiky, a aby vysvetlili hlavné politické výzvy a dosiahnuté úspechy spôsobom, ktorý bude zrozumiteľný pre verejnosť. S cieľom dosiahnuť lepšiu vyváženosť medzi predkladaním správ o výsledkoch politiky a správ o otázkach týkajúcich sa vnútornej kontroly a riadenia, správy o dosiahnutom pokroku pri plnení strategických politických cieľov sa budú každoročne predkladať Európskemu parlamentu, Rade a ďalším zainteresovaným správam. Existujúca správa sa bude aj naďalej zameriavať na otázky riadenia a kontroly. Personálna politika Pracovníci Komisie sú nepochybne jej hlavným kapitálom a zabezpečujú jej schopnosť vyvíjať a implementovať politické opatrenia. Úspech Komisie pri dosahovaní jej strategických cieľov je preto v skutočnosti spojený s kvalitou a inováciou riadenia ľudských zdrojov (HRM, Human Resources Management). Napriek tomu, že HRM sa za posledné roky výrazne zlepšilo, pracovníci vo všeobecnosti a dokonca aj pracovníci podieľajúci sa na HRM na miestnej úrovni ho stále vnímajú ako funkciu kontroly a súladu s predpismi. Zo strednodobého hľadiska sa Komisia bude snažiť rozvíjať HRM ako súčasť svojej stratégie na zabezpečenie toho, aby sa ľudské zdroje riadili spôsobom, ktorý Komisii umožní uskutočňovať úlohy týkajúce sa jej agendy a spĺňať svoje ciele. V tejto súvislosti by malo významnú úlohu zohrávať rozsiahlejšie využívanie nástrojov IT, napr. zavedenie e-CV (elektronický životopis), databázy s profesionálnymi profilmi pracovníkov Komisie. Komisia sa bude snažiť ďalej zvyšovať špecializovanú odbornosť odborníkov v oblasti HRM, aby sa sprofesionalizovali funkcie a procesy HRM na oddeleniach ako aj v inštitúcii ako celku. Medzi kľúčové prvky patrí zvyšovanie zamerania na služby, pokračovanie v zjednodušovaní ako v prebiehajúcej aktivite, rozvíjanie kultúry riadenej výkonom a uznávanie výkonu jednotlivca. Aktivity na vytvorenie osobitného akčného plánu na profesionalizáciu HRM v strednodobom horizonte úspešne napredujú. Ďalším cieľom je postaviť HRM do úlohy strategického partnera na účely strategického zosúlaďovania ľudských zdrojov. HRM sa bude ďalej rozvíjať s cieľom zahrnúť strategické procesy HRM, akými sú riadenie spôsobilosti, organizačný rozvoj, riadenie nástupníctva, plánovanie strategických zdrojov a pod. Akčný plán predložený v júli 2004 s cieľom uskutočniť nábor odborníkov a rozvíjať špecializovanú odbornú prípravu zamestnaných pracovníkov bude pokračovať. Komisia takisto prispeje k pracovnému programu medziinštitucionálneho Európskeho úradu pre výber pracovníkov v úsilí zabezpečiť, aby sa prostredníctvom výberových konaní aj naďalej zabezpečoval adekvátny počet úspešných kandidátov, ktorí pokryjú voľné pracovné miesta. Rovnako sa Komisia zameria na dosiahnutie vyváženosti medzi decentralizovaním funkcií HRM a zabezpečením konzistentného uplatňovania služobného poriadku a politík HRM. V tejto súvislosti bude musieť GR ADMIN zohrávať aktívnu úlohu pri presadzovaní, podporovaní a uľahčovaní spoločných postupov pri HRM a zároveň bude musieť umožniť väčší stupeň flexibility na miestnej úrovni, kde by sa týmto druhom flexibility mohla posilniť výkonnosť. Dosiahol sa pokrok pri rozvoji politiky blaha na pracovisku, ktorý by sa mal ukončiť v blízkej budúcnosti. V oblasti rovnakých príležitostí sa stanovia reálne ciele a uskutočnia sa opatrenia na zabezpečenie vyváženejšieho zastúpenia žien a mužov. Budú pokračovať aktivity rozvoja prijateľných riešení pre schémy flexibilnej pracovnej doby a práce doma zameraných na zlepšenie zosúladenia súkromného a pracovného života. Okrem toho Komisia v súčasnosti uvažuje o spôsoboch, ako ďalej, v potrebných prípadoch, zlepšovať a zjednodušovať výkonnosť svojich súčasných pracovníkov, systém ich hodnotenia a pracovného postupu. Audit, riadenie a kontrola financií Hlavné iniciatívy vo vnútornej kontrole Prvým viacročným cieľom súhrnu za rok 2004 bolo dosiahnuť efektívne fungovanie systémov vnútornej kontroly a zodpovednosti príslušných konceptov a procesov vo všetkých oddeleniach Komisie, najmä prostredníctvom pravidelných revízií vnútornej kontroly koordinátormi vnútornej kontroly (ICC). Usmernenia v tomto smere budú ďalej rozvíjať centrálne útvary a bude sa o nich diskutovať v sieti ICC. Pokiaľ ide o riadenie rizika, cieľom na roky 2005 – 2006 je posilniť štruktúry a procesy na úrovniach jednotlivých generálnych riaditeľstiev. Riadenie rizika sa zavedie ako súčasť procesu ročných plánov riadenia v roku 2006 a od roku 2006 sa budú postupne rozvíjať centrálne usmernenia a nástroje pre rôzne typy aktivít, projektov a procesov, ktorými sa Komisia zaoberá. Metodika riešenia rizika na úrovni „rodiny“ a účasť hlavných vonkajších partnerov je naplánovaná na rok 2007. Pomocou orientačného plánu k integrovanému rámcu vnútornej kontroly chce Komisia iniciovať proces zlepšovania súčasného rámca vnútornej kontroly s cieľom umožniť Komisii poskytovať Dvoru audítorov prijateľnú záruku, pokiaľ ide o zákonnosť a správnosť základných transakcií. Popri diskusiách, ktoré Komisia vedie s členskými štátmi, Parlamentom a Dvorom audítorov, pokračuje v interných konzultáciách, ktorých cieľom je pripraviť začiatkom roku 2006 akčný plán, ktorým sa položia základy pre takýto integrovaný rámec. Tieto akcie sa potom budú musieť implementovať v priebehu ďalších mesiacov a rokov. Význam dodatočných kontrol bol opätovne potvrdený takisto v súhrne za rok 2004. Cieľom je zlepšiť účinnosť a posilniť zodpovednosť ďalšou harmonizáciou a zameraním dodatočných kontrol na stratégie definované na úrovni „rodiny“. Vo všeobecnosti úvahy, ktoré obklopujú hodnotenie nedostatkov a orientačný plán k integrovanému rámcu vnútornej kontroly, by mali smerovať k tomu, aby mali oddelenia k dispozícii kontrolné stratégie pokrývajúce efektivitu nákladov predbežných a dodatočných kontrol. Komisia v súčasnosti pripravuje nové oznámenie o hodnotení, ktorého hlavným cieľom je podporiť tvorbu podkladových materiálov pre hodnotenie, ktoré sa môžu použiť pri rozpočtovom a strategickom rozhodovaní. Takisto je zamerané na upevnenie, objasnenie a zjednodušenie existujúcich postupov hodnotenia a požiadaviek na hodnotenie s cieľom maximalizovať pridanú hodnotu hodnotenia na základe prioritných informačných potrieb Komisie. Hlavné iniciatívy vo finančnom riadení a účtovníctve Zmenené a doplnené nariadenie o rozpočtových pravidlách, o ktorom sa v súčasnosti diskutuje v ďalších inštitúciách, a príslušné vykonávacie pravidlá by mali nadobudnúť účinnosť do 1. januára 2007, spoločne s novou generáciou základných zákonov na programovacie obdobie 2007 – 2013. Návrh na osobitné kolo zjednodušovania vykonávacích pravidiel prijala Komisia v októbri 2005. Cieľom návrhu je ďalšie zjednodušenie finančných postupov pre oddelenia Komisie, ako aj pre hospodárske subjekty a prijímateľov grantov, najmä pokiaľ ide o zmluvy a dohody s nízkou hodnotou a o vonkajšie akcie. Zatiaľ čo podstatné úpravy, ktorých cieľom bolo umožniť prechod na nové účtovné prostredie, boli ukončené koncom roku 2004, uzavretie prvého roku používania účtovníctva založeného na časovom rozlíšení je na dobrej ceste. Zostáva uskutočniť dolaďovacie aktivity s cieľom nadviazať na tieto zmeny a rozšíriť výhody systému aj mimo vlastných účtov Komisie. V roku 2005 napríklad prebiehajú aktivity na zahrnutie finančných aktivít (úverov a pôžičiek), Európskeho rozvojového fondu a administratívnych rozpočtových prostriedkov riadených delegáciami do účtovného systému a začali sa diskusie zamerané na možnosť sprístupniť systém Komisie agentúram a ďalším inštitúciám. Zatiaľ sa využívanie zmluvnej databázy Komisie stalo povinným pre zmluvy podpísané v roku 2005, generálne riaditeľstvá validujú počiatočnú bilanciu účtovníctva založeného na časovom rozlíšení. Súčasne sa uskutočňujú opatrenia na zlepšenie operačnej výkonnosti a bezpečnosti IT systémov. Hlavné iniciatívy vo vnútornom audite Spoločenstvo vnútorného auditu Komisie má v úmysle zintenzívniť svoje úsilie na lepšie využívanie možných synergií medzi rozličnými zainteresovanými stranami. Zlepšiť koordináciu pracovných programov; pokračovať v ďalšom rozvíjaní metodiky a harmonizácie vo funkciách vnútorného auditu; a rozšíriť používanie IT systému riadenia auditu. Nedávno zavedený cyklus hodnotenia kvality oddelení vnútorného auditu na oddeleniach Komisie, ktoré uskutočňuje IAS, bude ukončené v roku 2006. Cieľom tohto komplexného súboru aktivít, ktorý je v súlade s profesionálnymi štandardmi, bude zaručenie dostupnosti kvalitných služieb vnútorného auditu pre oddelenia Komisie a vytvorenie objektívnej základne, ktorá audítorom umožní, že sa budú môcť spoľahnúť na výsledky ďalších vnútorných auditov. Výbor pre pokrok v audite rozširuje svoju úlohu a upevňuje svoju schopnosť efektívne monitorovať ďalšie postupy na základe odporúčaní auditu. Pokiaľ ide o povahu a rozsah pôsobnosti jeho audítorskej aktivity, útvar vnútorného auditu bude aj naďalej pokrývať oblasti mimo finančného riadenia a účtovníctva. Patrí sem plánovanie a tvorba politiky, implementačné a monitorovacie aktivity politiky, a audítorská aktivita zodpovedá profesionálnym postupom, pokiaľ ide o hodnotenie a lepšie riadenie rizika, kontrolu a procesy správy a riadenia.[30] Takisto bude venovať osobitnú pozornosť zjednodušovaniu a proporcionalite, rozvíjaniu kvality kontrol namiesto ich počtu a prechodu od formálneho súladu so štandardmi vnútorných kontrol k ich efektívnej implementácii. Hlavné iniciatívy, pokiaľ ide o OLAF Vo februári 2004 prijala Komisia prvú sériu návrhov, ktorými sa menia a dopĺňajú nariadenia 1073/1999 a 1074/1999[31]. Na základe osobitnej správy (č. 1/2005) Dvora audítorov[32] o riadení OLAF a verejného prerokovania posilnenia OLAF v júli 2005 v Európskom parlamente (Výbor pre rozpočtovú kontrolu), Komisia má teraz v pláne predložiť nový legislatívny návrh založený na predchádzajúcom dosiahnutom pokroku a zameraný predovšetkým na správu a riadenie a na kontrolu. V priebehu minulých rokov OLAF významne posilnil svoje aktivity poskytovania služieb, aj pre útvary Komisie pomocou legislatívnych návrhov na dokazovanie podvodov v skorom štádiu. 4. ZÁVERY Vnútorné reformy, ktoré Komisia uskutočnila v roku 2000, vyústili do významného súboru modernizačných aktivít zahŕňajúcich celkovú revíziu jej pracovných metód, postupov a predpisov. Dosiahnuť úspešné výsledky sa podarilo vďaka spoločnému úsiliu - interných pracovníkov a manažmentu, a ďalších inštitúcií a vonkajších zainteresovaných strán. Komisia pod vedením Barrosa sa domnieva, že kľúčové zásady, z ktorých vychádzajú opatrenia reformy, sú aj naďalej správne. Teraz, keď sa reforma sama osebe skončila, je Komisia rozhodnutá zužitkovať dosiahnuté úspechy a zabezpečiť, aby sa jej zdroje – finančné a ľudské, využívali účinne a efektívne , otvoreným a transparentným spôsobom , aby sa tak uľahčila kontrola a posilnila dôvera európskych občanov. Komisia je rozhodnutá úspešne dosahovať svoje strategické ciele v oblasti prosperity, solidarity, sociálnej spravodlivosti a bezpečnosti a uviesť na medzinárodnú scénu silný európsky hlas tým, že sústredí svoju pozornosť na tvorbu a efektívne uskutočňovanie svojich politík. S cieľom uľahčiť dosahovanie týchto cieľov, chce Komisia počas svojho mandátu: - pokračovať v ďalšom upevňovaní, modernizácii a zjednodušovaní vnútorných postupov a pracovných metód v záujme efektivity a účinnosti a snažiť sa o lepšiu vyváženosť medzi úrovňou rizika a nákladmi na kontrolu; - zabezpečiť, aby sa tento proces stal vnútornou súčasťou bežného procesu neustáleho vzdelávania sa a organizačného vylepšovania ; - zlepšovať transparentnosť, zodpovednosť a komunikáciu s európskou verejnosťou, ďalšími inštitúciami EÚ a ďalšími partnermi; a - posilňovať zodpovednosť – na politickej úrovni aj na úrovni pracovníkov – za novú kultúru riadenia Komisie, ktorá je založená na spoľahlivosti, zodpovednosti, delegovaní právomocí, lepšej komunikácií a na lepšom dialógu. [1] (P6_TA(2005)0053). [2] http://europa.eu.int/comm/atwork/index_en.htm. [3] KOM(2004) 45. [4] KOM(2002) 275 a KOM(2002) 278. [5] http://europa.eu.int/yourvoice/index_en.htm. [6] Od jeho zavedenia v roku 2003 uskutočnila Komisia viac ako 100 hodnotení vplyvu. [7] SEK(2004) 1377. [8] KOM(2005) 97. [9] SEK(2005) 791. [10] SEK(2000) 1757/6. [11] e-DOMEC - Elektronická archivácia a správa dokumentov v Európskej komisii. [12] SEK(2004) 1617/4. [13] Výkonná agentúra pre inteligentnú energiu, Výkonná agentúra pre Program verejného zdravia a Výkonná agentúra pre vzdelávanie, audiovizuálny sektor a kultúru. [14] Vrátane štruktúr Výkonnej agentúry pre transeurópsku dopravnú sieť a Výkonnej agentúry pre Siedmy rámcový výskumný program, ktoré sa uvádzajú v KOM(2005) 119. [15] COMBUD 140/04, september 2004. [16] DT/539456, august 2004. [17] KOM(2005) 256. [18] KOM(2005) 12, 26.1.2005. [19] KOM(2005) 15, 26.1.2005. [20] SEK(2005) 811, SEK(2004) 253, SEK(2004) 1602. [21] Veľké nedostatky, pokiaľ ide o zdravé finančné riadenie, zákonnosť alebo správnosť základných transakcií, na odstránenie ktorých boli uvedené nápravné aktivity. [22] KOM(2005) 256. [23] KOM(2004) 93, príloha 4. [24] Štandardy vnútornej kontroly implementované v Komisii sú v prevažnej miere založené na rámci COSO (Výbor sponzorských organizácií komisie Treadway) [25] SEK(2004) 986, 12.7.2004, aktivity spojené so spolufinancovaním. [26] KOM(2005) 252, 15.6.2005. [27] Pracovný dokument útvarov Komisie, 2.8.2005. [28] Nariadenie (ES) č. 1261/2005, 20.7.2005 (Ú. v. EÚ L 201, 2.8.2005). [29] „e-Komisia 2006-2010: umožňovanie účinnosti a transparentnosti“, C(2005) 4473. [30] Inštitút interných audítorov (IIA), výkonnostná norma 2100, http://www.theiia.org/?doc_id=1499. [31] (KOM(2004) 103 a 104). [32] Ú. v. EÚ C 202, 18.8.2005, s. 1.